আরেকটি প্রশ্ন, যদি শান্তিবাবুর কোনো গ্রহণযোগ্য ঐতিহাসিক উৎস থেকেই থাকে, তাতে কি ডিরোজিওর মাত্র ঐ দু’-দিনের পড়ানোর ইতিহাসই বিধৃত আছে? ডিরোজিও প্রথমে একজন কবি, তারপর এক মুক্তমনা শিক্ষক ও দেশপ্রেমী। গায়ে ইয়ুরোপীয় খুন থাকলেও নিজেকে ভারতীয় বলে পরিচয় দিতে গর্বিত হতেন (তাঁর ‘To India—My Native Land’ কবিতা স্মরণীয়)। তিনি ছাত্রদের পরিচয় করিয়েছিলেন ইয়ুরোপের শ্রেষ্ঠ কবি শ্রেষ্ঠ চিন্তাবিদদের কর্মযজ্ঞে—শেক্সপীয়র-মিল্টন-বেকন-হিউম! সে-সব ক্লাস কেমন ছিল, কেমন হত রামগোপাল-দক্ষিণানন্দন-রাধানাথদের ভূমিকা—সে’সবই না পাঠক জানতে চান; কোন্‌কাউন্টের পিস্তলের গুলি কোন্‌ডিউকের নিতম্বের কোন্‌ অংশ ছ্যাঁদা করে চলে গেল সে-সব ছাইপাঁশ নয়। গ্রন্থের গালভরা নাম আর প্রচ্ছদে নজরটানা ছবি দিয়ে এ’হেন পাঠক-ঠকানো সমর্থনযোগ্য নয়।